PRIJEDLOG

VLADA REPUBLIKE HRVATSKE

Na temelju članka 12. stavka 2. Zakona o ustanovama (»Narodne novine«, br. 76/93, 29/97, 47/99 i 35/08), Vlada Republike Hrvatske je na sjednici održanoj \_\_\_\_\_\_\_\_\_\_ 2018. godine donijela

# UREDBU O IZMJENAMA I DOPUNI

# UREDBE O OSNIVANJU HRVATSKE AGENCIJE ZA OKOLIŠ I PRIRODU

Članak 1.

U Uredbi o osnivanju Hrvatske agencije za okoliš i prirodu (»Narodne novine«, br. 72/15) članak 3. mijenja se i glasi:

,,(1) Djelatnost Agencije je prikupljanje i objedinjavanje podataka i informacija o okolišu i prirodi, radi osiguravanja i praćenja provedbe politike zaštite okoliša i prirode, održivog razvitka te obavljanje stručnih poslova u vezi sa zaštitom okoliša i prirode.

(2) Agencija je središnje informacijsko tijelo Republike Hrvatske za provođenje koordinacije izvješćivanja i izvješćivanje Europske komisije o provedbi propisa zaštite okoliša i prirode.

(3) Agencija surađuje s Europskom agencijom za okoliš i izvješćuje u skladu sa zahtjevima Europske informacijske i promatračke mreže (EIONET).

(4) U obavljanju djelatnosti iz stavka 1. ovoga članka Agencija:

1. uspostavlja, razvija, vodi i koordinira informacijske sustave okoliša i prirode u Republici Hrvatskoj,

2. izrađuje i održava odgovarajuće baze podataka o okolišu i prirodi, te osigurava uvjete za pristup informacijama o okolišu i prirodi, kojima raspolaže i koje nadzire,

3. izrađuje izvješća o stanju okoliša i izvješća o stanju prirode,

4. priprema podatke za izradu dokumenata i izvješća u vezi sa zaštitom okoliša i održivim razvitkom,

5. izrađuje nacionalnu listu pokazatelja,

6. izrađuje stručne podloge za izradu, odnosno surađuje na izradi dokumenata zaštite okoliša i održivog razvitka, te izvješća koja se daju u vezi s provedbom tih dokumenata,

7. obavlja poslove praćenja i izvješćivanja o stanju okoliša, te praćenja i izvješćivanja o utjecaju okoliša na zdravlje u suradnji s Hrvatskim zavodom za javno zdravstvo,

8. izrađuje i održava odgovarajuće baze podataka o divljim vrstama, stanišnim tipovima, ekosustavima, zaštićenim područjima i područjima ekološke mreže, georaznolikosti te speleološkim objektima,

9. izrađuje metodologiju izračuna šteta na zaštićenim vrstama, njihovim staništima i/ili stanišnim tipovima prouzročenih nedozvoljenom radnjom,

10. uspostavlja i vodi Informacijski sustav zaštite prirode, u sklopu kojeg uspostavlja i održava Katalog vrsta i staništa te Katastar speleoloških objekata,

11. obavlja poslove procjenjivanja ugroženosti sastavnica bioraznolikosti, uključujući izradu crvenog popisa ugroženih zavičajnih divljih vrsta,

12. obavlja poslove standardizacije metodologije i protokola, praćenja stanja očuvanosti bioraznolikosti i georaznolikosti i predlaganje mjera za njihovu zaštitu,

13. uspostavlja sustav za praćenje uhvaćenih, usmrćenih i ozlijeđenih strogo zaštićenih vrsta,

14. priprema stručne podloge za zaštitu i očuvanje zaštićenih dijelova prirode i ekološke mreže,

15. razvija standarde vezane uz planiranje, provedbu planova i procjenu učinkovitosti upravljanja zaštićenim područjima te područjima ekološke mreže,

16. izrađuje stručne podloge za planiranje upravljanja divljim vrstama, osim ako posebnim propisom nije drugačije uređeno,

17. obavlja analize, objedinjuje rezultate i izrađuje izvješća o stanju prirode i zaštite prirode,

18. prikuplja i obrađuje podatke o zaštiti prirode, te izrađuje izvješća sukladno propisima Europske unije,

19. prikuplja i obrađuje podatke, izrađuje pokazatelje stanja biološke raznolikosti te sudjeluje u izradi izvješća prema Europskoj agenciji za okoliš,

20. izrađuje stručne podloge za potrebe izrade prostornih planova posebnih obilježja nacionalnih parkova i parkova prirode,

21. obavlja stručne poslove u vezi s postupkom ocjene prihvatljivosti za ekološku mrežu,

22. obavlja stručne poslove u vezi s procjenom utjecaja ponovnog uvođenja i repopulacije divljih vrsta na prirodu,

23. obavlja stručne poslove u vezi s prekograničnim prometom i trgovinom divljim vrstama,

24. obavlja stručne poslove vezano za strane i invazivne strane vrste,

25. sudjeluje u pripremanju i provođenju projekata i programa u području zaštite prirode,

26. sudjeluje u provođenju međunarodnih ugovora o zaštiti prirode kojih je Republika Hrvatska stranka i sudjeluje u pripremi izvješća,

27. sudjeluje u radu međunarodnih stručnih i ostalih tijela vezanih uz zaštitu prirode,

28. organizira i provodi edukaciju djelatnika u zaštiti prirode, te odgojno-obrazovne i promidžbene aktivnosti u zaštiti prirode,

29. daje stručna mišljenja na traženje Ministarstva, javnih ustanova i drugih upravnih tijela.

(5) Agencija obavlja i druge djelatnosti koje su joj propisane posebnim propisima kojima se uređuje zaštita okoliša, propisima kojima se uređuje zaštita zraka, propisima kojima se uređuje održivo gospodarenje otpadom i drugim posebnim propisima.

(6) Agencija obavlja i druge poslove u skladu s ovom Uredbom, Statutom Agencije i drugim posebnim propisima koji služe za ostvarivanje djelatnosti Agencije utvrđene stavcima 1.,2., 3. i 4. ovoga članka.

Članak 2.

U članku 8. stavak 1. mijenja se i glasi:

'' (1) Upravno vijeće:

- donosi Statut, uz prethodnu suglasnost Vlade Republike Hrvatske,

- donosi godišnji program rada i financijski plan uz suglasnost Ministarstva,

- donosi razvojne planove,

- nadzire izvršenje programa,

- obavlja i druge poslove u skladu s ovom Uredbom i Statutom Agencije.''

Članak 3.

Iza članka 10. dodaje se članak 10. a koji glasi:

''(1) Za stručni rad Agencije nadležni su pomoćnik ravnatelja za okoliš i pomoćnik ravnatelja za prirodu, čija se prava, dužnosti i odgovornosti te uvjeti koje mora ispunjavati utvrđuju Statutom.

(2) Za pomoćnika ravnatelja za prirodu može se imenovati osoba koja ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz prirodnog, biotehničkog ili biomedicinskog područja, s najmanje pet godina radnog iskustva u struci, te ispunjava druge uvjete propisane Statutom Agencije.

(3) Za pomoćnika ravnatelja za okoliš može se imenovati osoba koja ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz prirodnog, biotehničkog, biomedicinskog ili tehničkog područja, s najmanje pet godina radnog iskustva u struci, te ispunjava druge uvjete propisane Statutom Agencije.

(4) Djelokrug i ovlaštenje, te postupak imenovanja i razrješenja pomoćnika ravnatelja uređuje se Statutom Agencije.''

Članak 4.

Ova Uredba stupa na snagu osmog dana od dana objave u »Narodnim novinama«.

KLASA:

URBROJ: PREDSJEDNIK

Zagreb,

mr. sc. Andrej Plenković

# 

# OBRAZLOŽENJE

Hrvatska agencija za okoliš i prirodu osnovana je Uredbom o osnivanju Hrvatske agencije za okoliš i prirodu (Narodne novine, broj 72/2015).

Donošenje Uredbe o izmjenama i dopuni Uredbe o osnivanju Hrvatske agencije za okoliš i prirodu neophodno je kako bi se odredbe postojeće Uredbe o osnivanju Hrvatske agencije za okoliš i prirodu (Narodne novine, broj 72/15) uskladile s izmjenama i dopunama Zakona o zaštiti prirode (Narodne novine, broj 15/18) i Zakona o sprječavanju unošenja i širenja stranih te invazivnih stranih vrsta i upravljanju njima ( Narodne novine, broj 15/18).

Uredbom o izmjenama i dopuni Uredbe o osnivanju Hrvatske agencije za okoliš i prirodu donose se odredbe kojima se mijenjaju opis i obavljanje njenih djelatnosti; uvjeti za imenovanje pomoćnika za okoliš i pomoćnika za prirodu.